โตโย-ไทย รุกถือหุ้นใหญ่โรงไฟฟ้า SPP
บริษัท โตโย-ไทย ประกาศรุกธุรกิจพลังงาน ถือหุ้นใหญ่โรงไฟฟ้า SPP พร้อมสร้างรายได้เพิ่ม 1,200 ล้านบาทต่อปีอีก 25 ปี แถมสร้างโรงไฟฟ้าเอง คว้างานรับเหมาเข้ากระเป๋าอีก 4,000 ล้านบาท พร้อมเริ่มรับรู้รายได้ทันทีในไตรมาส 4 คาดดันกำไรเติบโตตามเป้า
2 พ.ย. 2553

บริษัท โตโย-ไทย ประกาศรุกธุรกิจพลังงาน ถือหุ้นใหญ่โรงไฟฟ้า SPP พร้อมสร้างรายได้เพิ่ม 1,200 ล้านบาทต่อปีอีก 25 ปี แถมสร้างโรงไฟฟ้าเอง คว้างานรับเหมาเข้ากระเป๋าอีก 4,000 ล้านบาท พร้อมเริ่มรับรู้รายได้ทันทีในไตรมาส 4 คาดดันกำไรเติบโตตามเป้า
คุณสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย บริษัทโตโย-ไทย  คอร์ปอเรชั่น จำกัด (มหาชน) หรือ TTCL  ผู้นำด้านรับเหมาก่อสร้างโรงงานอุตสาหกรรมขนาดใหญ่แบบครบวงจร (EPC) หรือ (Engineering, Procurement and Construction) รายแรกและ รายเดียวของไทย ประกาศว่า TTCL ได้เซ็นบันทึกข้อตกลงความร่วมมือ (MOU) เพื่อเข้าถือหุ้นใหญ่ ประมาณ  60% ในบริษัท นวนครการไฟฟ้า จำกัด หรือ NNE ซึ่งจะสร้างโรงไฟฟ้าขนาดเล็ก SPP 100 เม็กกะวัตต์ เพื่อผลิตและจำหน่ายกระแสไฟฟ้า โดยมีทุนจดทะเบียน 1,800 ล้านบาท ในขณะเดียวกัน TTCL ได้รับงานรับเหมาก่อสร้างโรงไฟฟ้าแห่งนี้แบบครบวงจรมูลค่ากว่า  4,000 ล้านบาท โดยเป็นโรงไฟฟ้าพลังงานก๊าซธรรมชาติ ขนาด 110 เม็กกะวัตต์ มูลค่า 4,000 ล้านบาท ตั้งอยู่ใกล้กับนิคมอุตสาหกรรมนวนคร ในจังหวัดปทุมธานี
“โรงไฟฟ้า NNE เป็นธุรกิจใหม่ของ TTCL ที่จะสร้างรายได้และผลตอบแทนที่มีเสถียรภาพ โดยเราได้เซ็นสัญญาขายไฟฟ้า (PPA) ให้กับ การไฟฟ้าฝ่ายผลิต (EGAT) ระยะเวลา 25 ปี โดย TTCL จะสามารถรับรู้รายได้ประมาณปีละ 1,200 ล้านบาท 25 ปีติดต่อกัน (คำนวนตามสัดส่วนการถือหุ้น) โดย TTCL จะลงทุนประมาณ 1,080 ล้านบาทในการเข้าถือหุ้น 60% โดยเป็นการใช้เงินสดเพียง 300 ล้านบาท และใช้เงินกู้หรือ การออกหุ้นกู้อีกประมาณ 780 ล้านบาท”
นอกจากนี้ TTCL ยังได้ประโยชน์จากการรับงานรับเหมาก่อสร้างโรงไฟฟ้าพลังงานก๊าซธรรมชาติแห่งนี้ซึ่งเป็นงาน EPC คือ ครอบคลุมการออกแบบวิศวกรรม งานก่อสร้าง และติดตั้งเครื่องจักร มูลค่ารวมประมาณ 4,000 ล้านบาท โดยบริษัทฯจะทยอยรับรู้รายได้ตั้งแต่ ไตรมาส 4 ปีนี้ และมีกำหนดแล้วเสร็จในไตรมาส 4 ปี 2555 โดยโครงการนี้ เป็นงานใหม่โครงการที่ 3 ของ โตโย-ไทย นับจากรัฐบาลปลดล็อคมาบตาพุด โดยก่อนหน้านี้ บริษัทฯ ได้เซ็นสัญญารับงานใหม่ 2 โครงการคือ งานสร้างไซโลฟาร์มขนาดใหญ่ที่  นิคมอุตสาหกรรมมาบตาพุด และ งานสร้างโรงงานยาในประเทศเวียดนาม รวมมูลค่ากว่า 700 ล้านบาท” คุณสุวิทย์กล่าว
“จากช่วงปลายปีนี้จนถึงปีหน้า  บริษัทฯมีแผนเข้าประมูลงานจำนวนมาก มูลค่ารวมกว่า 54,000 ล้านบาท ทั้งในประเทศและต่างประเทศ อาทิโครงการโรงงานปิโตรเคมีของกลุ่มลูกค้าธุรกิจขนาดใหญ่ของไทยทั้ง 2 กลุ่มรวมถึงงานประมูลโรงงานปุ๋ยขนาดใหญ่ระดับโลกมูลค่า 16,000 ล้านบาทที่ประเทศโมร็อคโคซึ่งบริษัทฯมีความมั่นใจที่จะชนะงานอยู่พอสมควร นอกจากนี้บริษัทฯคาดว่าผลประกอบการจะเติบโตขึ้น เนื่องจากจะรับรู้งานโครงการรับเหมา EPC ออกแบบ และก่อสร้างโรงงานผลิตเอทานอลที่เวียดนามพร้อมกันถึง 2 โครงการ และโครงการอื่นๆอีกรวมเป็นงานใหม่มูลค่ากว่า 5,000 ล้านบาท ซึ่งขณะนี้บริษัทฯอยู่ระหว่างการออกแบบวิศวกรรม” คุณสุวิทย์ กล่าว